33. ΣΥΝΤΑΚΤΙΚΗ ΠΡΑΞΙΣ υπ’ αριθ. 6 της 29/29 Μαΐου 1974 (ΦΕΚ Α΄ 150) Περί ρυθμίσεως θεμάτων αναφερομένων εις την ιδιωτικήν εκπαίδευσιν. Άρθρον πρώτον.-Αι διατάξεις της παρ. 5 του άρθρ. 17 του Συντάγματος αναστέλλονται. Δια νόμου επιτρέπεται η ρύθμισις παντός θέματος αναγομένου εις την ιδιωτικήν εκπαίδευσιν και κατά τρόπον διάφορον της ρυθμίσεως των θεμάτων τούτων υπό των εκάστοτε κειμένων περί δημοσίας εκπαιδεύσεως διατάξεων, ιδία όσον αφορά εις τας πάσης φύσεως εξετάσεις των μαθητών των ιδιωτικών σχολείων και τους παρ’ αυτών χορηγουμένους τίτλους σπουδών. Άρθρον δεύτερον.-Κατά τον χρόνον αναστολής της παρ. 5 του άρθρ. 17 του Συντάγματος, πράξεις, εκδιδόμεναι κατ’ εφαρμογήν του προηγουμένου άρθρου, δεν υπόκεινται εις αίτησιν ακυρώσεως ή προσφυγήν ενώπιον του Συμβουλίου Επικρατείας και αν έτι προβάλλεται λόγος ακυρώσεως θεμελιούμενος εις την παρούσαν. Άρθρον τρίτον.-Η ισχύς της παρούσης άρχεται από της δημοσιεύσεως εις την Εφημερίδα της Κυβερνήσεως. 